বুধবার জোড়া ধাক্কা খেল বার্সেলোনা। প্রথমত, লা লিগায় আতলেতিকো দে মাদ্রিদের বিরুদ্ধে ১-১ গোলে ড্র। তার ওপর কুঁচকিতে চোট পেয়ে ফের তিন সপ্তাহের জন্য ছিটকে গেলেন লিওনেল মেসি!
ম্যাচের ৫৯ মিনিটে দিয়েগো গডিনের একটি ট্যাকলের পরই মেসি মাঠ ছাড়েন। বার্সা ম্যানেজার লুইস এনরিকে ম্যাচের পর বলেছেন, ‘‘মেসির না থাকা মানে ফুটবলের ক্ষতি। আমাদেরও ক্ষতি। মেসি থাকলে আমাদের শক্তি বেড়ে যায়। কিন্তু কিছু করার নেই। পরের ম্যাচগুলোতে চেষ্টা করব ওকে ছাড়াই শক্তিশালী দল গড়ে মাঠে নামার।’’
তবে, মাঠ ছাড়ার আগে বুধবার ক্যাম্প ন্যু দু’বার দেখেছিল মেসির চিরাচরিত ঝলক। ১৪ মিনিটের মাথায় তাঁর ২৫ গজের দুরন্ত শট প্রতিপক্ষ গোলকিপার কোনরকমে বাঁচিয়ে দেন। আরও একবার তিনজনকে টপকে বক্সে ঢুকে পড়েছিলেন মেসি। কিন্তু আতোঁয়া গ্রিজম্যান মেসিকে আটকে দলকে বিপদমুক্ত করেন। 
বার্সার হয়ে ম্যাচের ৪১ মিনিটে গোল করলেন ইভান রাকিতিচ। ইনিয়েস্তার সেন্টার থেকে। সেই গোল শোধ হল ৬০ মিনিটে। ফার্নান্দো তোরহেসের পাস থেকে স্কোরলাইনে সমতা ফেরালেন আঙ্খেল করেয়া।  বুধবার ড্র করে পাঁচ ম্যাচে ১০ পয়েন্ট নিয়ে লিগ টেবিলে তিন নম্বরে বার্সেলোনা। ম্যাচের পর আন্দ্রে ইনিয়েস্তা বলেছেন, ‘‘আতলেতিকো দে মাদ্রিদের রক্ষণভাগ এরকমই দুর্ভেদ্য। তাই ওদের বিরুদ্ধে একটা সুযোগ পেলে সেটা থেকেই গোল করতে হয়। আজ আমরা সেই কাজটাই শুধু করতে পারিনি।’’
কুঁচকির চোটের জন্য মেসিকে বার্সেলোনা পাচ্ছে না লা লিগার তিনটে ম্যাচে এবং চ্যাম্পিয়ন্স লিগে মনচেনগ্ল্যাডবাখের বিরুদ্ধে। কিন্তু আগামী ১৯ অক্টোবর চ্যাম্পিয়ন্স লিগে ম্যাঞ্চেস্টার সিটির বিরুদ্ধেই মেসিকে হয়তো মাঠে দেখা যেতে পারে।